**О ПРОЈЕКТУ**

Спровођење двогодишњег твининг пројекта **„Унапређење управљања шумама у Србији као допринос ублажавању климатских промена и прилагођавању на измењене климатске услове“** који финансира Европска унија започело је 11. јануара 2021. године. Твининг је инструмент Европске уније за институционалну сарадњу између државних управа држава чланица ЕУ и земаља корисница или партнера. Циљ пројекта је пружање подршке у јачању капацитета шумарског сектора и помоћи партнерима у Србији у даљем усаглашавању прописа и спровођењу обавеза које произилазе из стандарда ЕУ у области шумарства и сродних области, укључујући тржиште дрвета, информациони систем за шуме, субвенције, еколошку мрежу  *Натура 2000* и коришћење дрвета и других шумских производа у биоекономији. Главним приоритетима, капацитетима и изазовима одрживог управљања шумама приступиће се интердисциплинарно, развијањем политике засноване на доказима која је усклађена са обавезама Србије према ЕУ. Поштујући начела Европског зеленог договора, пројекат ће допринети ублажавању климатских промена и прилагођавању на измењене климатске услове у области шумарства. Овај твининг пројекат у потпуности подржава стратешки циљ Владе Републике Србије да обезбеди регулаторни, институционални и економски оквир за успостављање одрживог управљања шумама.

**ПАРТНЕРИ**

Водећи партнер на пројекту је Аустрија (Аустријски истраживачки центар за шуме и Аустријски савезни завод за шуме (*BFW*)), док Словачку као млађег партнера представљају Национални шумарски центар и Министарство пољопривреде и руралног развоја. У пројекат су такође укључени Агенција за животну средину Аустрије, Аустријске савезне шуме и Савезно министарство пољопривреде, региона и туризма, који ће овом пројекту допинети својим стручним знањем. Министарство пољопривреде, шумарства и водопривреде — Управа за шуме има централну улогу у спровођењу пројекта у Србији.

**ЦИЉЕВИ**

Општи циљ пројекта је унапређење управљања шумама у Србији у складу са стандардима и захтевима ЕУ и увођење свеобухватне секторске политике како би се обезбедила отпорност шума на климатске промене. Специфични циљ представља јачање капацитета сектора шумарства у Србији у циљу испуњења обавеза које произилазе из ЕУ стандарда и прописа из сектора шумарства и сродних области.

**ОЧЕКИВАНИ РЕЗУЛТАТИ**

Пројектни партнери из Аустрије и Словачке посвећено ће радити на постизању очекиваних резултата пројекта у блиској сарадњи са државом корисницом:

**Компонента 1: Процена и унапређење тренутне политике и административних капацитета у сектору шумарства у Србији**

✅ Процена и унапређење актуелне политике и административних капацитета у сектору шумарства ✅Израда плана („мапе пута“) за национални шумарски програм и процена потребе за обуком

✅Изградња капацитета кроз обуке и студијске посете за стручњаке из области шумарства

**Компонента 2: Процена и унапређење постојећег система финансирања у сектору шумарства**

✅ Процена и унапређење система субвенција у сектору шумарства

✅Израда информационог система најсавременије технологије за *онлајн* управљање субвенцијама и прилагођавање структуре базе података потребама корисника

**Компонента 3: Процена и ускађивање важећег законодавства у области трговине дрветом са захтевима ЕУ**

✅ Усклађивање законодавства у области трговине дрветом са захтевима ЕУ, што ће бити постигнуто одговарајућом проценом тренутне ситуације по питању сече и трговине дрветом у Србији, теренским посетама и обуком инспектора, студијом случаја, анализом недостатака важећих правних прописа, студијским посетама и, по потреби, израдом закона и подзаконских аката.